Document ID: 32014R0221

KOMISIJAS ĪSTENOŠANAS REGULA (ES) Nr. 221/2014
(2014. gada 7. marts),
ar ko groza Regulu (EK) Nr. 288/2009 attiecībā uz atbalsta provizoriskā sadalījuma noteikšanu saskaņā ar programmu skolu apgādei ar augļiem un dārzeņiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2013. gada 16. decembra Regulu (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (1) un jo īpaši tās 5. panta 2. punktu,
tā kā:
(1)
Regulas (ES) Nr. 1370/2013 5. pantā ir noteikta kopējā summa Eiropas Parlamenta un Padomes Regulas (ES) Nr. 1308/2013 (2) 23. pantā minētajam Savienības atbalstam bērnu apgādei ar augļiem un dārzeņiem, pārstrādātiem augļiem un dārzeņiem un banānu produktiem (turpmāk “programma skolu apgādei ar augļiem un dārzeņiem”). Turklāt Regulas (ES) Nr. 1370/2013 5. pantā ir noteiktas līdzfinansējuma maksimālās likmes un atbalsta minimālā summa katrai dalībvalstij.
(2)
Komisijai būtu jānosaka katrai dalībvalstij piešķirtā atbalsta programmai skolu apgādei ar augļiem un dārzeņiem provizoriskais sadalījums, pamatojoties uz Regulas (ES) Nr. 1308/2013 23. panta 5. punktā norādītajiem kritērijiem. Turklāt Komisijai būtu regulāri jāizvērtē, vai provizoriskais sadalījums joprojām atbilst minētajiem kritērijiem.
(3)
Komisijas Regulas (EK) Nr. 288/2009 (3) II pielikumā ir noteikts provizoriskais Savienības atbalsta sadalījums pa dalībvalstīm, pamatojoties uz kopējo Savienības budžetu 90 miljonu euro apmērā. Tā kā ar Regulu (ES) Nr. 1370/2013 kopējais budžets programmai skolu apgādei ar augļiem un dārzeņiem tiek palielināts līdz 150 miljoniem euro un tiek noteiktas jaunas līdzfinansējuma likmes, būtu jānosaka jauns provizoriskais sadalījums.
(4)
Jaunajā provizoriskajā sadalījumā arī būtu jāņem vērā Regulas (ES) Nr. 1308/2013 23. panta 5. punktā minētie kritēriji, kuru pamatā ir jaunākie pieejamie 2012. gada dati par sešu līdz desmit gadu vecu bērnu īpatsvaru dalībvalstu reģionu iedzīvotāju kopskaitā.
(5)
Tāpēc attiecīgi būtu jāgroza Regula (EK) Nr. 288/2009. Lai ņemtu vērā mācību gada periodiskumu, jaunie noteikumi būtu jāpiemēro no 2014. gada 1. augusta.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
IR PIEŅĒMUSI ŠO REGULU.
1. pants
Grozījumi Regulā (EK) Nr. 288/2009
II pielikumu aizstāj ar šīs regulas pielikumu.
2. pants
Stāšanās spēkā un piemērošana
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 7. martā

Labels: 17
19
5
3
12
15